Otto Meri

Otto Aleksi Meri (s. 15. joulukuuta 1989) on helsinkiläinen asianajaja, varatuomari, oikeustieteen tohtori ja kokoomuslainen poliitikko. Hän on Helsingin kaupunginvaltuuston jäsen ja kaupunginhallituksen varajäsen. Vuodesta 2019  alkaen Meri on ollut Uudenmaan liiton maakuntahallituksen jäsen.

Ura 
Meri kirjoitti ylioppilaaksi Helsingin Suomalaisesta Yhteiskoulusta vuonna 2008. Hän on valmistunut valtiotieteen kandidaatiksi ja oikeustieteen maisteriksi Helsingin yliopistosta. Suomalaisten opintojen lisäksi hän on opiskellut politiikan tutkimusta ja oikeustiedettä Pohjois-Carolinan yliopistossa Ashevillessa Yhdysvalloissa.

Suomen Asianajajaliiton asianajajatutkinnon Meri on suorittanut vuonna 2015. Meri väitteli 21.1.2023 oikeustieteen tohtoriksi Helsingin yliopistosta velvoiteoikeudesta aiheenaan: "Lain ja hyvän tavan vastaiset sopimukset: Sopimusoikeudellinen tutkimus kiellonvastaisista oikeustoimista ja niiden oikeusvaikutuksista"

Yliopistosta valmistumisensa jälkeen Meri työskenteli Dittmar & Indrenius Asianajotoimistossa ennen siirtymistään eduskuntaan kokoomuksen eduskuntaryhmän lainsäädäntösihteeriksi.

Meri sai varatuomarin arvonimen vuonna 2020. Vuosina 2020–2021 hän toimi oikeustieteen tutkijana Helsingin yliopistossa. Hän on työskennellyt vuodesta 2022 asianajajana Asianajotoimisto Hippi & Kallaskarilla.

Poliittinen toiminta 
Opiskeluaikana Meri toimi Helsingin yliopiston ylioppilaskunnan edustajiston jäsenenä sekä Oikean edustajistoryhmän puheenjohtajana. 

Meri oli kokoomuksen ehdokkaana vuoden 2017 kuntavaaleissa Helsingissä. Hän sai 691 ääntä ja tuli valituksi kaupunginvaltuustoon. Lisäksi hän on kaupunginhallituksen varajäsen sekä kulttuuri- ja vapaa-aikalautakunnan jäsen. Hän toimii Jääkenttäsäätiön hallituksessa ja verotuksen oikaisulautakunnan jäsenenä. 

Meri on ollut vuodesta 2019 Uudenmaan liiton maakuntahallituksen jäsen.

Vuoden 2021 kuntavaaleissa Meri sai 1088 ääntä ja tuli valituksi jatkokaudelle Helsingin kaupunginvaltuustoon.

Meri oli ehdolla vuoden 2023  eduskuntavaaleissa Helsingin vaalipiirissä, muttei tullut valituksi 3062 äänellään.

Poliittiset näkemykset 
Meri kuvailee itseään oikeistoliberaaliksi. Hän ajattelee, että ihmisillä tulee olla vapaus elää minkälaista elämää haluavat elää, kunhan ei rajoita muiden vapauksia. Hän kannattaa tiukkaa taloudenpitoa ja vastustaa kunnallisveron korotuksia. 

Meri on tullut tunnetuksi Helsingin valkoposkihanhiin liittyvien ongelmien vastustajana ja onkin tehnyt valtuustoalotteita hanhien haittojen torjumiseen liittyen. Hän kannattaa valkoposkihanhien metsästämisen sallimista.

Meri teki vuonna 2019 valtuustoaloitteen, jossa ehdotettiin maidon tarjoilun lopettamista Helsingin kouluissa, päiväkodeissa ja vanhainkodeissa. Hän perusteli aloitettaan niin ilmasto-, ravintosuositus- kuin kustannussyilläkin.

Meri pitää seksityötä hyväksyttävänä ja laillisena elinkeinona ja pitää sitä tasavertaisena muiden ammattien kanssa. Hänen mielestään sen esteenä ovat ummehtuneet moraalikäsitykset.

Yksityiselämä 
Meri on syntynyt Helsingissä, mutta aloitti koulunkäynnin Tampereella. Hän on kirjailija Veijo Meren pojanpoika.

Lähteet 

Kansallisen Kokoomuksen poliitikot
Nykyiset Helsingin kaupunginvaltuutetut
Suomalaiset juristit
Vuonna 1989 syntyneet
Elävät henkilöt